Гуапагъэр йобэкI
ЩэкIуэгъуэм и 14-м — Фошыгъу уз зыпкърытхэм я махуэм — республикэм щекIуэкIащ «Гум къыбгъэдэкIыу» псапащIэ телемарафон. Республикэ эндокринологие центрым къыхилъхьа Iуэху щхьэпэр даIыгъащ КъБР-м и профсоюзхэм я федерацэмрэ Сабий фондымрэ.
Мы зэманым фошыгъу узыр къайфыкIыу дуней псом тетщ цIыху мелуан 450-рэ, абыхэм я нэхъыбэм — мелуан 424-м — узыфэм и 2-нэ лIэужьыгъуэр япкърытщ, нэгъуэщIу жыпIэмкIэ инсулиныр яхурикъуркъым. Ди республикэр къапщтэмэ, а узыфэр зыпкърыт сабийхэм я бжыгъэр 152-рэ мэхъу. Дохутырхэм зэрыжаIэмкIэ, илъэс къэс абы хэхъуэурэ макIуэ.
Налшык и педиатр нэхъыщхьэ Ногайлиевэ Хожар и псалъэхэм къызэрыхэщамкIэ, фошыгъу уз зыпкърыт сымаджэ псоми зыхуэныкъуэ хущхъуэхэр пщIэншэу ират. Ауэ абы къищынэмыщIауэ, лъым хэт инсулиныр махуэ къэс къэпщытэн хуейщ. Ар къызэрапщытэ Iэмэпсымэу (тест-полоски) мазэм къриубыдэу 30 нэхърэ мынэхъ мащIэ сымаджэр хуэныкъуэщ. Къапщтэмэ, апхуэди 10-р сом миным щIигъу и уасэщ. А псор къалъытэри, фошыгъу уз зыпкърыт сымаджэхэм мылъкукIэ зыщIагъэкъуэну псапащIэ Iуэхур къыхалъхьащ.
СыхьэтищкIэ екIуэкIа телемарафоным цIыху куэд кърихьэлIащ, ар къэкIуэнум фIыкIэ ухуэзыгъаплъэ IуэхуфIщ. Гуапэщ фIы щIэным, псапэ лэжьыным цIыхухэр зэрызэкъуигъэувэр, апхуэдэуи щытыкIэ гугъу къихутам зэрахузэфIэкIкIэ дэIэпыкъуэгъу яхуэхъуну хущIэкъу куэд ди щIыналъэм зэрыщыпсэур.
ПсапащIэ Iуэхум жыджэру хэтащ къулыкъущIэхэр, республикэм и IуэхущIапIэ щхьэхуэхэм я лIыкIуэхэр, жылагъуэ лэжьакIуэхэр. Абыхэм къыхагъэщащ щытыкIэ гугъум къихутам, Iэмал щыIэххэу щытмэ, зыщIэгъэкъуэныр дэтхэнэми и къалэну зэрыщытыр.
Псори зэхэту а махуэм сом мин 350-м щIигъу зэхуахьэсащ. Ар трагуэшэнущ фошыгъу уз зыпкърыт сабий щыпсэу унагъуэхэм.
ЩхьэщэмыщI Изэ.
